钦定古今图书集成/明伦汇编/官常典/第730卷 > 徒单航
## 钦定古今图书集成/明伦汇编/官常典/第730卷 > 徒单航

按《金史忠义传》：“航一名张僧，驸马枢密使某之子也。
父号九驸马。卫王有事北边，改授都元帅，仍权平章，
殊不允人望。张僧时为吏部侍郎，力劝其父，请辞帅
职，遂拜平章。至宁元年，胡沙虎弑逆，降航为安州刺
史。会北兵大至，城下声言都城已失守，汝可速降。航
谓其民曰：‘城守虽严，万一攻破，汝辈无孑遗矣。我家
两世驸马，受国厚恩，决不可降，汝辈计将安出’？”其民
曰：“太守不屈，我辈亦何忍降？愿以死守。”航乃尽出家
财以犒军民，军民皆尽力备御。又五日，城危，航度不
可支，谓其妻孥曰：“今事急矣，惟有死尔。”乃先缢其妻
孥，谓其家人曰：“我死即撤屋焚之。”遂自缢死。城破，人
犹力战，曰：“‘太守既死，我辈不可独降’。死者甚众。”